በኦሮሚያ ከ4.7 ሚ. ኩንታል በላይ ምርት መሰብሰቡን ተገለጸ
በኦሮሚያ ክልል በተያዘው የመኸር ወቅት ከ4 ነጥብ 7 ሚሊየን ኩንታል በላይ ምርት መሰብሰቡን የክልሉ የግብርናና ተፈጥሮ ሐብት ቢሮ ገለጸ፡፡የቢሮው የሰብል ልማትና የዕፅዋት ጥበቃ ዳይሬክተር አቶ ደጀኔ ሂርጳ ከዋልታ ጋር ባደረጉት ቆይታ እንደተናገሩት በተያዘው የመኸር ወቅት በ6 ነጥብ 06 ሚሊየን ሄክታር ከተዘራው ሰብል 29 በመቶው ለመሰብሰብ እንደደረሰና እስካሁን ከ4 ነጥብ 7 ሚሊየን ኩንታል በላይ ምርት ከዋና ዋና ሰብሎች ተሰብስቧል፡፡ከተሰበሰበው ምርት 2 ነጥብ 5 ሚሊየን ኩንታል ያህሉ የስንዴ ምርት እንደሆነና የቦሎቄ እንዲሁም የማሾ ምርቶች ሙሉ በሙሉ መሰብሰባቸውን አቶ ደጀኔ አክው ገልፀዋል፡፡ቢሮው ምርትና ምርታማነትን ለማሳደግ ባደረገው ጥረት 3 ሚሊየን 533 ሺህ 414 ኩንታል ማዳበሪያ፣ 581 ሺህ 898 ኩንታል ምርጥ ዘር እንዲሁም 949 ሺህ 616 ሊትር ፀረተባይና ፀረአረም ኬሚካል መጠቀሙን አቶ ደጀኔ ተናግረዋል፡፡በክልሉ ተከስቶ የነበረው የግሪሳ ወፍ በቁጥጥር ስር በመዋሉና የአሜሪካን መጤ ተምች እንዲሁም የዝናብ እጥረት በምርታማነት ላይ አሉታዊ ተፅዕኗቸው ከፍተኛ ባለመሆኑ በምርታማነት ላይ የጎላ ቅነሳ እንደማይከሰት ይጠበቃል ተብሏል፡፡ወቅቱን ባልጠበቀ ዝናብ ምርት እንዳይበላሽ በወቅቱ እንዲሰበሰብ፣ የምርት ብክነትን መቀነስ እንዲሁም ምርትን ወደ ገበያ በማውጣት ሕብረተሰቡ ተጠቃሚ ለማድረግ አርሶአደሩ ይበልጥ መስራ እንዳለበት ጠቁመዋል፡፡በተያዘው የመኸር ወቅት በክልሉ ከለማው የ6 ነጥብ 06 ሚሊየን ሄክታር መሬት 184 ሚሊየን ኩንታል ምርት ለማግኘት መታቀዱን ዋልታ ሚዲያ ኮሚዩኒኬሽን ኮርፖሬት ዘግቧል፡፡ 